Lisa 1
raamlepingu nr 2-2/24/174-1 juurde
Tehniline kirjeldus
Tervishoiuteenused Kaitseressursside Ametile Tartus

Kaitseressursside Amet (amet) vajab alates 01.01.2025 kutsealuse, kaitseväekohustust võtta sooviva isiku, asendusteenistuja, reservasendusteenistuja ja reservis oleva isiku terviseseisundi hindamiseks vajalike terviseuuringute ja arstliku läbivaatuse tegemiseks tervishoiuteenuse pakkujat Tartus.

Soovitavate teenuste kirjeldus:
1. Kõik kaitseministri 28.03.2023 määruse nr 14 „Kaitseväekohustuslase ja kaitseväekohustust võtta sooviva isiku terviseseisundi kaitseväeteenistuskohustuslase või tegevväelase tervisenõuetele vastavuse hindamise tingimused ja kord“ § 8 lõikes 4 ja lõikes 6 nimetatud terviseuuringud: 
1)	vere kliiniline analüüs (tervishoiuteenuste kood 66202);
2)	veresuhkru määramine (tervishoiuteenuste kood 66101);
3)	uriini analüüs (tervishoiuteenuste kood 66207);
4)	elektrokardiograafia (tervishoiuteenuste kood 6362);
5)	kopsude röntgenuuring (tervishoiuteenuste kood 7903);
6)	toonaudiomeetria (tervishoiuteenuste kood 6402);
7)	visuse määramine ja/või autorefraktomeetriline uuring (tervishoiuteenuste koodid 3035 ja/või 7267);
8)	veregrupi ja reesusfaktori määramine (tervishoiuteenuste kood 66400).

1.1.	Teenuse osutamise asukoht on Tartu linnas. Teenuse osutaja peab olema valmis vajadusel tagama teenuse osutamise asukohas Kaitseressursside Ametile vastuvõtukabinettide rentimise, mille jaoks sõlmitakse teenusepakkujaga käesolevast riigihankest eraldiseisev üürileping. Vastuvõtukabinetid peavad vastama lisas 2 toodud nõuetele.

1.2.	Terviseuuringutele suunamist kinnitab ameti poolt terviseuuringutele suunatud isikule antud paberkandjal terviseuuringute loetelu. Kui lepingu täitmise käigus saab tellija digitaalsesaatekirja võimekuse, lepitakse selle kasutusele üleminek kokku poolte vahel.

1.3.	Terviseuuringute teostaja peab olema suuteline pakkuma punktis 1 nimetatud teenuseid kuni 25-le isikule ühe terviseseisundi hindamise päeva kohta. Keskmine terviseuuringutele suunatute arv ühe päeva kohta on ligikaudu 10-20 isikut.

Ametile ei ole täpselt teada, kui palju isikuid igakordselt terviseuuringute teostaja juurde suunatakse, sest amet suunab isikuid terviseuuringutele tegelikke vajadusi silmas pidades.

1.4.	Terviseuuringute teostamine peab toimuma Tartus toimuvatel terviseseisundi hindamise kuupäevadel orienteeruvalt kell 9.30 kuni 14.30. Terviseseisundi hindamised toimuvad Tartus vastavalt varem ameti poolt kindlaks määratud graafikule esmaspäeviti ja neljapäeviti, 2-7 korda kuus. 

1.5.	Järgneva aasta terviseuuringute teostamise kuupäevadest teavitatakse teenuse osutajat ette kaks kuud enne vastava aasta algust.  

Juhul kui ametil tekib vajadus kuupäevade muutmiseks, teavitab amet sellest terviseuuringute teostajat esimesel võimalusel, kuid mitte hiljem kui kaks nädalat enne terviseuuringute tegemise aega. Terviseuuringute teostaja kohustub ametile vajalikul päeval terviseuuringute teenust osutama, kui amet on kuupäevade muutmisest ette teavitanud vähemalt 30 päeva.

1.6.	Terviseuuringute teostaja kohustub uuringule suunatud isiku tuvastama ID-kaardi, passi või juhiloa alusel ning kontrollima/veenduma enne uuringute teostamist, millis(t)ele uuringu(te)le isik suunatud on.

1.7.	Kõik terviseuuringud peavad olema teostatud õigusaktides tervishoiuteenuse osutamisele kehtestatud nõuete kohaselt. Terviseuuringute teostaja tagab, et tal on olemas teenuse osutamiseks õigusaktides nõutavad tegevusload, registreeringud vmt. Teenuse osutajal peab olema teenuse osutamiseks ja tööde teostamiseks vajalik tehniline aparatuur, seadmed, nõuetele vastavad ruumid jms ning terviseuuringute tegemiseks pädevad isikud.

1.8.	Terviseuuringute teostaja edastab terviseuuringute tulemused Tervise infosüsteemi kahe tööpäeva jooksul arvates terviseuuringu tegemisest. Terviseuuringute tulemused, mida pole terviseuuringute teostaja poolsel mõjuval põhjusel võimalik Tervise infosüsteemi edastada või millele amet ei pääse ligi Tervise infosüsteemi kaudu, edastab terviseuuringute teostaja ametile pilv.kra.ee kaudu, krüpteeritult e-postile või paberkandjal. Pilv.kra.ee kaudu, e-postile või paberkandjal edastatavate terviseuuringute tulemuste loetelu, edastamise viis ja edastamise tähtaeg lepitakse kokku terviseuuringute teostaja ja ameti esindajate vahel kirjalikku taasesitamist võimaldavas vormis.

1.9.	Pakkumusel tuleb esitada teenuste ühikuhinnad punktis 1 nimetatud teenuste kaupa.